এর মধ্য থেকে সরকার ১ হাজার ৪৭ দশমিক ৮৪ একর জমির ওপর পর্যটন শিল্প গড়ে তোলার জন্য ২০১২ সালের ১৩ নভেম্বর একটি প্রজ্ঞাপন জারি করে। কিন্তু সরকারি উদ্যোগের সাড়ে তিন বৎসর অতিক্রান্ত হওয়ার পরও এটির বাস্তবায়নের কাজ শুরু হয়নি। এ প্রসঙ্গে জেলা প্রশাসক মোঃ আলী হোসেন বলেন, সরকারের রূপরেখা অনুযায়ী, প্রস্তাবিত গভীর সমুদ্র-বন্দরের সাথে মিলিয়ে সোনাদিয়া দ্বীপে সরকারি-বেসরকারি ব্যবস্থাপনায় ইকো-রিসোর্ট গড়ে তোলা হবে। তবে এমন একটা প্রকল্প বাস্তবায়নে প্রচুর অর্থের প্রয়োজন, তাই কিছুটা সময় তো লাগবেই। জেলা প্রশাসক সূত্রে জানা যায়, সরকার প্রস্তাবিত গভীর সমুদ্র-বন্দরের সাথে মিলিয়ে সোনাদিয়া দ্বীপ ঘিরে পরিবেশ-বান্ধব পর্যটন কেন্দ্র গড়ে তোলার পরিকল্পনা গ্রহণ করে। এরই প্রেক্ষিতে ২০১৩ সালের ৬ জানুয়ারী পর্যটন সচিব খোরশেদ আলী চৌধুরী সোনাদিয়া দ্বীপে পর্যটন কেন্দ্র গড়ে তোলা যায় কিনা তা খতিয়ে দেখেতে ওই দ্বীপ পরিদর্শন করে। পরিদর্শন শেষে কক্সবাজার বিচ ম্যানেজমেন্ট কমিটির এক বৈঠক অনুষ্ঠিত হয়। বৈঠকে জেলা প্রশাসককে সোনাদিয়া দ্বীপের কোনো জমি কাউকে লিজ না দেয়ার পরামর্শ দেয়া হয়। সেই সাথে এ দ্বীপে নতুনভাবে বসতি স্থাপন না করতে এবং দ্বীপে বসবাসকারীদের অনত্র পুনর্বাসনের বিষয়েও একটি রূপরেখা প্রণয়ন করারও নির্দেশ দেন পর্যটন সচিব। তাছাড়া নিরাপত্তার বিষয়টিও খতিয়ে দেখতে বলা হয়। তারপর কিছুদিন প্রশাসনিক কর্মকর্তাদের কর্মতৎপরতা লক্ষ্য করা গেলেও পরবর্তীতে তা আর দেখা যায়নি। সোনাদিয়া দ্বীপে পর্যটন কেন্দ্র গড়ে তোলার সরকারি উদ্যোগ এখন ফাইলবন্দি অবস্থায় পড়ে আছে।